གཞན་ཡང་ལོ་རེའི་བོད་ཟླ་བཅུ་བའི་ཚེས་ཉེར་ལྔ་ནས་ཚེས་ཉེར་དགུ་བར་བློན་ཆོས་བན་སྔགས་གཙོ་བྱས་པའི་དད་ལྡན་མང་ཚོགས་ཀྱིས་འདོན་པ་དང་སྔགས་སྒྲུབ་སོགས་ཀྱི་བྱ་བ་ཡོངས་སུ་མཇུག་རྫོགས་རྗེས།གོང་དུ་སྨྲས་པ་བཞིན་ཚེས་ཉེར་དགུའི་ཉིན་མགོན་པོ་གུར་དང་ལྷ་མོ་རེ་མ་ཏི།ཚངས་པ་དང་སྔགས་སྲུང་མ།གཟའ་མཆོག་ར་ཧུ་ལ།ཁྲོ་བོ་དང་ཁྲོ་མོ།བྱ་རོག་དང་འུག་པ།དམ་ཆེན་དང་བློན་པོ།གཞན་ཡང་གངས་དཀར་ཤ་མེད་བཞི་བཅས་བསྡོམས་པས་འཆམ་པ་བཅོ་ལྔ་ཡིས་གར་འཆམ་འཁྲབ་སྟེ་ཕྱོགས་བཞིའི་དགྲ་བགེགས་འདུལ་ཞིང་དཀར་ཕྱོགས་སྐྱོང་བའི་ལྷ་རྣམས་ཀྱིས་ཡུལ་ལུང་ཆོས་སྲིད་གཉིས་ཀྱི་ཆར་བཅོས་པའི་བྱ་ལམ་ལ་འགྲོ་ཞིང་།དྲན་པའི་བློ་ལམ་ལ་འགྲོ་བ།དཔའ་ལོ་ལམ་ལ་གྲགས་ཤིང་།ཕྱུགས་ཟླ་ལམ་ལ་ཁྱབ་པ།ཁ་ལས་འོ་མ་འཕྱུར་འཕྱུར།དབང་ཐང་མེ་ཏོག་བཞད་བཞད།རླུང་རྟ་རྟ་རྒོད་རྒྱུག་རྒྱུགརྒན་པའི་ཚེ་ཐག་རིང་ཞིང་།གཞོན་པའི་འདབ་ལག་རྒྱས་པ།དགྲ་ཕྱོགས་ལ་མུན་པ་འཐིབས་ཤིང་།རང་ཡུལ་ལ་ཉི་མ་ཤར་བ།དགྲ་ཁ་སྐོར་དང་མགོ་བསྐོར་བྱེད་པ།རང་ལ་ཁ་ས་དང་བློ་ས་བྱེད་པ།མ་རིག་པའི་ཉིན་མོར་ཁྲ་ཆུང་གི་མིག་དང་།མ་གོ་བའི་ཉིན་མོར་མགོ་ཟུར་གྱི་རྣ།མ་ཤེས་པའི་ཉིན་ལ་གངས་དཀར་གྱི་སེམས་བྱེད་པ།མི་ཐོག་ལ་ནད་ཚ་མེད་ཅིང་།ཕྱུགས་ཐོག་ལ་གོད་ཁ་མེད་པ།བསམ་པའི་དོན་འགྲུབ་ཅིང་འདོད་པའི་རྩེ་གང་བའི་མགོན་སྐྱབས་གནང་ནས་སྡེ་ཚོ་འདི་འབྱོར་ཕྱུག་དང་འཚེ་བྲལ་ཞི་བདེ་ཡི་དཔལ་ལ་ལོངས་སུ་སྤྱོད་པའི་སྨོན་ལམ་འདེབས།སྤྱིར་རེབ་གོང་བློན་ཆོས་བན་སྔགས་བརྒྱད་ཅུའི་སྔགས་འཆམ་གྱི་སྐོར་ལ་བྱུང་འཕེལ་དང་སྒྱུ་རྩལ་ཁྱད་ཆོས་སོགས་ཅུང་ཞིབ་རྒྱས་སུ་དཔྱད་པའི་ཆ་མང་མོད་འདི་དག་ཁོ་བོས་རེབ་གོང་ས་ཁུལ་དུ་དར་བ་ཆེས་སྔ་བའི་བློན་ཆོས་བན་སྔགས་བརྒྱད་ཅུའི་འཆམ་གྱི་སྐོར་བརྗོད་པ།མང་ཚོགས་སྒྱུ་རྩལ་༢༠༠༩ལོའི་དེབ་གསུམ་པ།ཞེས་པའི་དཔྱད་རྩོམ་དེར་ཞིབ་གསལ་གྱིས་ངོ་སྤྲོད་དང་ཞིབ་འཇུག་གནང་ཡོད་པས་འདིར་ཞིབ་ཏུ་རེ་རེ་བཞིན་བརྗོད་པའི་ངལ་བ་མ་བྱས་སོ།།